Paterna retransmetrà en directe la comissió d’investigació sobre Puerto Mediterráneo
04/09/2015

# Paterna retransmetrà en directe la comissió d’investigació sobre Puerto Mediterráneo

[![Paterna retransmetrà en directe la comissió d’investigació sobre Puerto Mediterráneo](/images/noticias/2015/09/puerto-mediterraneo.jpg)](/images/noticias/2015/09/puerto-mediterraneo.jpg)

04.09.2015

La reunió, amb caràcter permanent, serà divendres que ve dia 11 de setembre a les 14 hores i podrà seguir-se a través de la web municipal www.paterna.es

L’Ajuntament de Paterna retransmetrà en directe la comissió d’investigació sobre Puerto Mediterráneo. Un projecte privat dissenyat en la localitat sobre el qual tots els grups polítics que formen part del Ple en l’Ajuntament debatran divendres que ve 11 de setembre a les 14.00 hores, com ja es va fer amb la Zona Franca.

Esta reunió, amb caràcter permanent, podrà seguir-se en streaming a través de la pàgina web municipal www.paterna.es L’Alcalde de Paterna, Juan Antonio Sagredo, vol que els veïns i veïnes estiguen informats “des del primer moment” sobre este projecte.

El primer edil ha defés que “ara és el torn que les formacions polítiques investiguem sobre este projecte i podem arribar a unes conclusions, igual que va succeir amb la Zona Franca, a la qual el Consistori ha donat carpetada definitiva”.

Juan Antonio Sagredo ha afegit que “també se'ls demanarà opinió als veïns i veïnes de Paterna, a través d’un referèndum, els detalls del qual estan sent ultimats pels tècnics municipals per a garantir la seguretat del vot i la fiabilitat del resultat i que es donaran a conéixer en les pròximes setmanes”.

L’alcalde de Paterna ha subratllat que “l’Executiu municipal està en total coordinació amb la Generalitat Valenciana”. A més, ha ressaltat que “la postura oficial de l’Ajuntament i l’opinió dels veïns i veïnes de Paterna serà determinant a l’hora de decidir si el projecte s’implanta o no en el terme municipal”, ha conclòs.